ЩIыуэпсым и макъыр къозыгъэIущащэ
СурэтыщI гъуазджэхэмкIэ музейм, Ткаченкэ Андрей и цIэр зезыхьэм, щагъэлъагъуэ КъБР-м гъуазджэхэмкIэ щIыхь зиIэ и лэжьакIуэ, УФ-м и СурэтыщIхэм я зэгухьэныгъэм, ТворчествэхэмкIэ Дунейпсо Академием хэт, академик Конин Анатолий и IэдакъэщIэкIхэр. Выставкэр къызэрагъэпэщащ художникыр илъэс 70 зэрырикъум и щIыхькIэ.
IуэхущIапIэм и унафэщI Рехмен Еленэ и гуапэу къыхигъэщащ щIыуэпсым и илъэсу ягъэува 2017 гъэр дыкъэзыухъуреихь дунейм и дахагъэр плъыфэбэу щызэхэухуэна выставкэ гукъинэжкIэ къызэрызэIуахар.
Музейм и пэшищым щызэхуахьэсащ Кавказ Ищхъэрэм и щIыуэпс телъыджэр къызэрыщ, узытхьэкъу дахагъэкIэ гъэнщIа лэжьыгъэ 50. ЩIыпIэ зэмыщхьхэм зыщиплъыхьыну фIыуэ зылъагъу сурэтыщIым и лэжьыгъэхэм къыщигъэлъэгъуащ пщэдджыжь нэхулъэм къэунэху пшэплъыр, дыгъэ къухьэжыгъуэр, удзыпцIэ губгъуэхэр, жыг гъэгъахэр. ЖыпIэнуракъэ, а сурэтхэр апхуэдизкIэ гунэс пщохъури, зэ еплъыгъуэкIэ къыпфIощI щIыуэпсым и макъыр къоIущащэу. Художникым а дахагъэр тхылъымпIэм къыщигъэлъагъуэ къудей мыхъуу, а лэжьыгъэхэм езым и Iуэху еплъыкIэмрэ и дуней лъагъукIэмрэ хеухуанэ. Абыхэм яхыболъагъуэ сурэтыщIым щIыуэпсым, гъуазджэм, дахагъэм хуиIэ лъагъуныгъэр.
— ДызэрыцIыкIурэ ди нэгу щIэкI дахагъэхэр Анатолий и лэжьыгъэхэм щытлъагъуми, дэтхэнэми зы щэху гуэр зэрыхэлъым гу лъыботэ. СурэтыщIым Iэмал къыдет и гупсысэм адэкIэ пытщэжыну… Уи юбилей гъэлъэгъуэныгъэмкIэ сынохъуэхъу, — жиIащ КъБР-м щэнхабзэмкIэ и министр Къумахуэ Мухьэдин, Конин Анатолий зыщыхуигъазэм.
Искусствоведенэм и доктор Мэлбахъуэ Борис и псалъэм къыхигъэщащ Конин Анатолий щэнхабзэмрэ гъуазджэмрэ фIыуэ хэзыщIыкI цIыхуу зэрыщытыр, зэрыт ныбжьми и IэщIагъэми емылъытауэ, псом я дежкIи а лэжьыгъэхэр зэрыгурыIуэгъуафIэр, дэтхэнэми гукъыдэжрэ дэрэжэгъуэрэ зэрыратыр.
— НэхугъэкIэ, къабзагъэкIэ, дахагъэкIэ гъэнщIа ди налкъутналмэс Къэбэрдей-Балъкъэрым сурэт трищIыкIыну е усэ триухуэну псоми къехъулIэркъым. Зи хьэлкIэ, зи дуней тетыкIэкIэ зэпIэзэрыт, зи хъэтI зиIэж Конин Анатолий и лэжьыгъэ щхьэпэхэмкIэ дегъэгуфIэ, — жиIащ лъахэхутэ, тхылъ тедзапIэм и унафэщI Котляров Виктор.
— Мы дахагъэхэр дэнэ фи гугъэ къыздикIар? Анатолий хуэдэу щIэх-щIэхыурэ бдзэжьеящэ укIуэн хуейщ, а дахагъэхэр къэбубыдыфын папщIэ. Абы и мастерскойм сыщыщIэскIэ, гу зылъыстэращи, еш имыщIэу и сурэтхэм ар тоIэзэщIыхьыж, мыхьэнэ нэхъыщхьэр къихэбубыдыкIыфын хуэдэу, гугъэзагъэу нигъэсыху. Аращ абы и лэжьыгъэхэм псэ яхэту къыщIыпщыхъури. Абы хуэдэу, зи IэдакъэщIэкIхэр «къопсалъэ» сурэтыщIхэр мащIэщ! — жиIащ Конин Анатолий и ныбжьэгъу Шыкуэ Заурбэч.
СурэтыщIым фIыщIэ яхуищIащ выставкэр къызэзыгъэпэщахэм, абы къыщыпсэлъахэмрэ зыкърезыгъэхьэлIахэмрэ. Художникым и гуапэу къыхигъэщащ и лэжьыгъэ нэхъыфIхэр къызэрехъулIар пыщIэныгъэ быдэ зыхуиIэ и ныбжьэгъу пэжхэр къызэрыдэIэпыкъуам и фIыгъэу къызэрилъытэр.
Конин Анатолий и сурэтхэр зэхуахьэс ахэр зигу дыхьэу Урысейм, Америкэм и Штат Зэгуэтхэм, Австралием, Германием, Бельгием, Тыркум, Израилым щыпсэухэм. КъищынэмыщIауэ, ахэр щахъумэ щIыналъэ зэмылIэужьыгъуэхэм щыIэ музейхэм я фондхэм. Конин Анатолий и щхьэзакъуэ выставкэхэр 1972 гъэм къыщыщIэдзауэ Налшык, Германием и Штраусберг, Вюнсдорф къалэхэм щекIуэкIащ. Абы нэмыщI, щIыпIэ зэмылIэужьыгъуэхэм къыщызэрагъэпэща щIыналъэпсо, республикэпсо, урысейпсо гъэлъэгъуэныгъэхэми жыджэру хэтащ.
Кониным и сурэтхэр зигу дыхьэхэр выставкэм кIуэну иджыри Iэмал щыIэщ — гъэлъэгъуэныгъэр мазаем и 5 пщIондэ екIуэкIынущ. Къыхэгъэщыпхъэщ сурэтыщIыр илъэс 70 щрикъум ирихьэлIэу Котляровхэ Мариерэ Викторрэ я тхылъ тедзапIэм абы и лэжьыгъэ нэхъыфIу 60 щызэхуэхьэса «Анатолий Конин. Живопись» альбомыр къызэрыщыдагъэкIар.
ТЕКIУЖЬ Заретэ.
Сурэтхэр Къарей Элинэ трихащ.
